༄༅། ཁྲོ་ཕུ་བྱམས་ཆེན་ལ་བསྟོད་པ་དད་པའི་རྦ་རླབས་སོ། །
༄༅། །ན་མ་ཨཱརྱ་མཻ་ཏྲེ་ཡཱ་ཡ། བཅོམ་ལྡན་འདས་རྒྱལ་བ་མ་ཕམ་པ་ལ་བསྟོད་ཅིང་
གསོལ་བ་འདེབས་པའི་ཚིགས་སུ་བཅད་པ་དད་པའི་རྦ་རླབས་གཡོ་བ་ཞེས་བྱ་བ། རྒྱལ་བ་མ་
ཕམ་པ་ལ་ཕྱག་འཚལ་ལོ། །གང་སྐུ་ཉིན་བྱེད་མཚན་དཔེའི་འོད་སྟོང་ཅན། །གསུང་དབྱངས་
བདུད་རྩིའི་འོད་ཅན་རྣ་བའི་དཔལ། །འཁོར་འདས་མཉམ་ཉིད་རོ་གཅིག་ལྡན་པའི་ཐུགས། །མ་
ཕམ་འགྲོ་བའི་བླ་མ་རྒྱལ་གྱུར་ཅིག། གང་ཁྱོད་ཡིད་ལ་དྲན་པའི་ཕོ་ཉ་ཡིས། །རང་དབང་མེད་
པར་མིག་ཆུའི་རྒྱུན་ཡང་ཕབ། །ཇི་སྙེད་ལུས་ཀྱི་བ་སྤུའི་ཚོགས་ཀུན་བསླང་། །ཕན་ཚུན་ལག་
པའང་སྤྱི་བོའི་གཞི་ལ་ཟུམ། །དྲི་ཞིམ་དད་པའི་སྐྱེད་ཚལ་ཁ་ཕྱེ་ཞིང༌། །བསྟོད་དབྱངས་བུང་བའི་
ང་རོ་ཡང་ཡང་སྒྲོག། རླུང་ཆེན་རྒྱུན་ལྟར་བརྟན་པའི་གདུང་ཤུགས་ཀྱིས། །ཉིད་ལ་རེ་ལྟོས་
བཅོལ་ལོ་མ་ཕམ་པ། །ཟོལ་མེད་དད་པའི་ཡིད་ཀུན་བསླང་བ་ཡི། །ལུས་ངག་སྤྱོད་པ་དེ་ལྟར་
-68-

གསུང་ཐོར་བུའི་སྐོར་ལས། བསྟོད་ཚོགས་ཀྱི་རིམ་པ་བཞུགས། ༩༥༽
གྱུར་ལགས་པ། །རྒྱ་ཆེན་ཐུགས་རྗེའི་སྤྱན་གྱིས་གཟིགས་ལགས་ན། །སྐྱོབ་པའི་དུས་ལ་བབ་
པོ་མ་ཕམ་པ། །སྟོབས་བཅུ་མངའ་བ་ཤཱཀྱ་སེང་གེ་ཡི། །ཇི་སྙེད་སྲས་ཀྱི་དོ་རར་མགོན་པོ་ཁྱོད། །
གང་ཞིག་གསེར་རིའི་དབུས་ན་རི་དབང་ལྟར། །དགེ་ལེགས་བརྒྱ་ཕྲག་དུ་མས་རབ་འཕགས་
པ། །དེ་ཕྱིར་འོད་འབར་རྒྱལ་བའི་ཅོད་པན་ནི། །རང་གི་ཕྱག་གི་ཉིད་ཀྱི་སྤྱི་བོར་བཞག། ཆོས་ཀྱི་
རྒྱལ་སྲིད་ཁྱོད་ལ་གཏད་དོ་ཞེས། །འཁོར་གྱི་དཀྱིལ་འཁོར་དབུས་སུ་ལེགས་གསུངས་པ། །དེ་
ཚེ་ལྷ་ཡི་ཚོགས་རྣམས་ངོ་མཚར་སྟེ། །ཨ་ལ་ལ་ཞེས་སྙན་པའི་སྒྲ་འབྱིན་ཞིང༌། །རོལ་མོའི་སྒྲ་
དང་ལྷ་རྫས་མེ་ཏོག་གིས། །མགོན་ཁྱོད་མཆོད་པས་མཉེས་པར་བགྱིས་ལགས་པ། །དེ་བས་
ཁྱོད་ནི་རྒྱལ་བའི་རྒྱལ་ཚབ་སྟེ། །དེ་ཡི་བགྱིད་གང་ཉིད་ཀྱིས་འཚལ་ལགས་ན། །བདག་ཅག་
ལས་ཀྱིས་གཟུང་བའི་འགྲོ་བ་རྣམས། །ཐུགས་རྗེའི་ཁྱོགས་ལ་ལོང་ཞིག་མ་ཕམ་པ། །ཨུ་དུམ་
ཝ་རའི་མེ་ཏོག་དཔེར་མཚོན་ཏེ། །དལ་འབྱོར་འདི་དག་རྙེད་པར་དཀའ་ལགས་པ། །ད་ལན་
སྣོད་ཀྱི་དམ་པ་ཐོབ་དུས་འདིར། །ཐེག་མཆོག་དགའ་མཆོག་སྩོལ་ཅིག་མ་ཕམ་པ། །སྲིད་པ་
གསུམ་གྱི་བདུད་པོ་འཆི་བདག་སྟེ། །འོན་ཀྱང་དེ་ཉིད་དྲན་ན་ཉེས་ཀུན་ཟློག། དེ་ཕྱིར་ཉིན་མཚན་
ཀུན་ཏུ་འཆི་བདག་དགྲ། །དྲན་པར་བྱིན་གྱིས་རློབས་ཤིག་མ་ཕམ་པ། །རྒྱུ་འབྲས་ལས་ལ་
ཡིད་ཆེས་མ་རྙེད་པས། །བདག་གིས་སྔོན་ཆད་ལོག་པར་སྤྱད་ལགས་པ། །སླད་མ་དཀར་ནག་
ལས་ལ་ཡིད་ཆེས་པའི། །ཕུལ་བྱུང་དད་པ་སྩོལ་ཅིག་མ་ཕམ་པ། །དེ་ལྟར་ལས་འབྲས་དག་ལ་
ངེས་རྙེད་ནས། །སྲོག་གི་སླད་དུའང་ནོངས་པ་མི་བགྱིད་ཅིང༌། །རྒྱལ་བའི་སྲས་ཀྱི་སྤྱོད་པ་སྒྲུབ་
པ་ལ། །རབ་དགའི་བརྩོན་འགྲུས་སྩོལ་ཅིག་མ་ཕམ་པ། །སྡུག་བསྔལ་གསུམ་གྱི་མེ་ལྕེ་འབར་
བ་ཡི། །འགྲོ་འདི་ཉམས་ཐག་གྱུར་པར་མཐོང་ལགས་ཀྱང་། །ཐ་མལ་བདག་འདྲས་སྐྱོབ་པར་
མ་ནུས་པས། །མཐུ་ལྡན་ཉིད་ཀྱིས་གཟིགས་ཅིག་མ་ཕམ་པ། །ཉོན་མོངས་དགྲ་བོ་འདི་དག་
སྟོབས་ལྡན་པས། །བདག་ཅག་རང་ལ་རང་དབང་མ་གྱུར་པས། །ད་ནི་མགོན་ཁྱོད་དྲན་པའི་
-69-

བོ་དོང་པཎ་ཆེན་གྱི་གསུང་འབུམ་ལས། གསུང་ཐོར་བུའི་སྡེ་ཚན་བཞུགས།
ལུགས་ལ།
བཀའ་དྲིན་ལས། །ཉོན་མོངས་དགྲ་བོ་ཟློག་ཞིག་མ་ཕམ་པ། །ཡིད་བརྟན་མེད་པ་ཚེ་འདིའི་
སྣང་བ་དང༌། །རྨི་ལམ་ནང་གི་བྱ་བྱེད་ཁྱད་མེད་ན། །མི་བདེན་བདེན་པར་འཛིན་པའི་འཁྲུལ་
།འཁྲུལ་པའི་སྣང་བ་ཟློག་ཞིག་མ་ཕམ་པ། །ཚུལ་མིན་ཡིད་བྱེད་འདི་དག་རྒྱུན་
བརྟན་པས། །འཇིགས་སུ་རུང་བ་སྲིད་པའི་བཙོན་ར་ལ། །ངལ་བསོའི་བསྟི་གནས་ལྟ་བུར་
མཐོང་ལགས་པ། །ལོག་པའི་ཡིད་རྒྱུན་ཆོད་ཅིག་མ་ཕམ་པ། །ཇི་སྙེད་འགྲོ་འདི་ཉམ་ངའི་
གནས་ལ་ཕབ། །བྲན་བཞིན་རང་དབང་མེད་པར་རྒྱུན་དུ་འཁོལ། །ཀྱི་ཧུད་བདག་འཛིན་འདི་
ཡི་ཕོད་ཚན་ལ། །བདག་འཛིན་རྩད་ནས་ཆོད་ཅིག་མ་ཕམ་པ། །མདོར་ན་བདག་ཅག་རྣམས་ཀྱི་
སྡུག་བསྔལ་སྒོ། །ཇི་སྙེད་ཉེས་པ་བསྐྱེད་པར་བྱེད་པའི་གཞི། །མ་རིག་མུན་པ་འཐུག་པོ་འདི་
ལགས་པ། །མུན་སེལ་སྒྲོན་མེ་མཛོད་ཅིག་མ་ཕམ་པ། །རང་ཕྱོགས་བག་ཡོད་གཉེན་པོ་སྟོབས་
ཆུང་ཞིང༌། །གཞན་ཕྱོགས་ཚེ་འདིའི་སྣང་བ་འབྲིད་མཁས་པས། །བདག་ཅག་མནར་མེད་
འོབས་སུ་ལྷུང་གིས་དོགས། །ཐུགས་རྗེའི་ཕྱག་གིས་ཟུང་ཞིག་མ་ཕམ་པ། །གཏིང་ཟབ་སྲིད་
པའི་རྒྱ་མཚོ་ལས་བརྒལ་ཞིང་། །མྱ་ངན་འདས་པའི་གླིང་གི་མཆོག་བརྙེས་པ། །ཉིད་ཀྱིས་ཇི་
ལྟར་བགྱིས་པ་དེ་ལྟ་བུའི། །ཐབས་དེ་བདག་ལའང་སྟོན་ཞིག་མ་ཕམ་པ། །མགོན་པོ་སྔོན་ཆད་
ཇི་ལྟར་གྱུར་ལགས་ཀྱང༌། །ད་ནི་ཁྱོད་ལས་གཞན་པའི་སྐྱབས་མགོན་མེད། །དེང་ནས་ཁྱོད་རང་
ལྟ་བུར་མ་གྱུར་པ། །དེ་སྲིད་བཤེས་གཉེན་མཛོད་ཅིག་མ་ཕམ་པ། །དེ་ལྟར་བདག་གིས་ཤུགས་
དྲག་སྙིང་གི་ཁོངས། །མཆི་མའི་རྒྱུན་དང་ལྷན་དུ་སྨྲས་པའི་དོན། །སྙིགས་མ་ལྔ་ཡི་དུས་ཀྱི་འགྲོ་
བ་འདིས། །སྐྱབས་མགོན་རེ་ས་གཞན་ནས་མ་རྙེད་ཅིང༌། །ལས་དང་ཉོན་མོངས་དབང་དུ་གྱུར
མཐོང་ནས། །ཡུས་མེད་ཅི་ཏོལ་སྐྱེད་ནས་གཡོབ་ལགས་པ། །མཆོག་ཏུ་བརྩེ་བའི་ཐུགས་ཀྱིས་
དགོངས་ནས་སླར། །སྙིགས་དུས་འགྲོ་ལ་གཟིགས་ཤིག་མ་ཕམ་པ། །དེ་ལྟར་བདག་གིས་
གསོང་པོར་སྨྲས་པའི་ཚིག། གལ་ཏེ་འདི་ལ་དགེ་བའི་ཚོགས་མཆིས་ན། །དེས་ནི་ཉེས་བརྒྱའི་
-70-

གསུང་ཐོར་བུའི་སྐོར་ལས། བསྟོད་ཚོགས་ཀྱི་རིམ་པ་བཞུགས།
རྦ་རླབས་གཡོ་བ་ཡི། །སྡུག་བསྔལ་རྒྱ་མཚོ་སྐེམས་པའི་རྒྱུར་གྱུར་ཅིག། གཞན་ཡང་བསྟན་
པའི་སྒྲོན་མེ་གསལ་འབར་ཞིང༌། །བསྟན་འཛིན་རྣམས་ཀྱི་ཞབས་པད་བརྟན་པ་དང་། །འགྲོ་
འདི་བག་ཡོད་ལམ་ལས་ཐར་བ་ཡི། །ཁང་བཟང་དམ་པར་ཕྱིན་པའི་རྒྱུར་གྱུར་ཅིག། བདག་
ཀྱང་སྐྱེ་བ་ཀུན་ཏུ་མ་ཕམ་པ། །དངོས་སུ་རྗེས་གཟུང་ཐེག་མཆོག་འདོམས་པ་དང་། །མགོན་
ཁྱོད་རྒྱལ་བའི་སྤྱོད་ལ་གཞོལ་བའི་ཚེ། །འཁོར་གྱི་ཐོག་མར་གསུང་མཆོག་མཉན་པར་ཤོག།
གང་ཞིག་བསྟོད་པ་འདི་ཡིས་མགོན་ཁྱོད་ལ། །དད་བའི་ཡིད་ཀྱིས་རྟག་ཏུ་བསྟོད་བྱེད་གང་། །དེ་
ནི་རིང་པོར་མི་ཐོགས་ཆོས་ཀྱི་རྗེ། །ཁྱེད་རང་ལྟ་བུར་མཛོད་ཅིག་མ་ཕམ་པ། །བཅོམ་ལྡན་
འདས་རྒྱལ་བ་མ་ཕམ་པ་ལ་བསྟོད་པ་དད་པའི་རྦ་རླབས་གཡོ་བ་ཞེས་བྱ་བ་འདི་ནི་ཁྲོ་ཕུའི་
བྱམས་ཆེན་གྱི་དྲུང་དུ། བཙུན་པ་ཕྱོགས་ཐམས་ཅད་ལས་རྣམ་པར་རྒྱལ་བས་གསོལ་བ་བཏབ་
པའོ།། །།ལན་གཅིག་ཞུས་གྲུབ་པའོ། །